**OTVORENÝ LIST PREDSEDU VLÁDY SR R. FICA PREDSTAVITEĽOM EÚ**

*Vážený pán predseda Európskej rady,*

*Vážená pani predsedníčka Európskej komisie,*

*ako už je všeobecne známe, ukrajinský prezident V. Zelenskyj jednostranne, bez akýchkoľvek otvorených konzultácii s orgánmi Európskej únie alebo dotknutými členskými štátmi oznámil, že po 1. januári 2025 Ukrajina nebude zabezpečovať cez svoje územie žiadny tranzit plynu smerom na Slovenskú republiku a pre ďalších odberateľov v západnej Európe.*

*Zdôrazňujem jednostrannosť tohto rozhodnutia, pretože Európska komisia vo svojom liste z decembra tohto roku adresovaného, okrem iných, aj podpredsedníčke vlády Slovenskej republiky D. Sakovej, jednoznačne konštatovala, že “uzatváranie zmlúv na dodávku alebo tranzit ruského plynu nie je v tomto štádiu zakázané podľa práva EÚ, keďže nespadá pod sankcie EÚ a dovoz ruského plynu nie je v súčasnosti zakázaný inými ustanoveniami práva Únie.” (“…concluding contracts for the supply or transport of Russian gas is not prohibited under EU law at this stage, as it is not covered by EU sanctions, and as the import of Russian gas is currently not forbidden by other provisions of Union law…”).*

*Osobitne pripomínam, že ukrajinským partnerom boli predložené aj iné varianty tranzitu plynu ako plynu ruského, ale aj tieto boli ukrajinským prezidentom odmietnuté.*

*Vážený pán predseda,*

*Vážená pani predsedníčka,*

*neobraciam sa na Vás len ako predseda vlády členského štátu EÚ, ktorý bude týmto jednostranným rozhodnutím ukrajinského prezidenta výrazne finančne poškodený, a to predovšetkým vo svetle prebiehajúcej nevyhnutnej konsolidácie verejných financií, ktoré nám predchádzajúca vláda zanechala v katastrofálnom stave. Obraciam sa na Vás predovšetkým ako predseda vlády krajiny, ktorá sa aktívne zúčastňuje na životne dôležitej diskusii ako udržať klesajúcu konkurencieschopnosť EÚ vo vzťahu k iným regiónom sveta. Je nespochybniteľné, že jednostranné rozhodnutie ukrajinského prezidenta bude mať výrazný negatívny dopad na naše spoločné európske úsilie držať krok s prudko sa rozvíjajúcimi krajinami sveta.*

*Nie je mi známe, či vágny prístup Európskej komisie a väčšiny členských krajín vychádza z toho, že ekonomické dopady prerušenia tranzitu ruského plynu alebo iného plynu cez Ukrajinu neboli odborne analyzované vôbec a celá vec bola posúdená iba ideologicky alebo či takáto analýza bola uskutočnená, ale nebola otvorene prediskutovaná s členskými štátmi a dopady rozhodnutia ukrajinského prezidenta na európsku ekonomiku sú podceňované.*

*V každom prípade chcem za slovenskú stranu prezentovať jasné stanovisko, že najmä teraz, v čase komplikovanej ekonomickej situácie, kedy musíme pristupovať k bolestivým úsporným opatreniam, považujem za absolútne nutné, aby sa ekonomické dopady významných rozhodnutí analyzovali a aby sa stanoviská prijímali s dôslednou znalosťou veci.*

*Pri absencii presvedčivých objektívnych podkladov spracovaných na úrovni Európskej komisie som požiadal slovenskú spoločnosť SPP, a.s., ktorá je nielen dominantným dodávateľom plynu na Slovensku, ale aj jedným z významných európskych obchodníkov s plynom, aby mi poskytla odborný pohľad na dopad ukončenia tranzitu plynu cez Ukrajinu na cenu plynu na Slovensku a na európskych trhoch.*

*Dovoľte mi, aby som v tomto otvorenom liste uviedol najpodstatnejšie závery z tejto analýzy.*

*Hoci objem plynu reálne tranzitovaného cez Ukrajinu predstavuje iba približne 3,5% spotreby plynu EÚ27, ide o množstvo, ktoré je rozdielové z hľadiska celkovej trhovej situácie a ma za následok, že konformná situácia z pohľadu uspokojenia dopytu sa mení na situáciu napätú. Oslovení obchodníci odhadujú, že rozdiel medzi pokračovaním a zastavením tranzitu ruského plynu cez Ukrajinu predstavuje minimálne 10 až 12 EUR/MWh plynu pre obchody uzatvárané na kľúčovom holandskom a nemeckom burzovom trhu. Tomuto rozdielu nasvedčuje aj nárast cien plynu z úrovne okolo 35 EUR/MWh na súčasných približne 45 EUR/MWh, ktorý možno vysvetliť iba negatívnym výhľadom súvisiacim s rozhodnutím ukrajinského prezidenta.*

*V praxi to pri spotrebe plynu EÚ/27 na úrovni okolo 4 mld. MWh (mierne pod 400 mld. metrov kubických) ročne znamená iba na cene plynu dodatočný náklad európskych domácnosti, podnikov a verejnej infraštruktúry 40 až 50 mld. EUR ročne. Po započítaní sekundárnych efektov na ceny elektrickej energie pôjde o ďalších 60 až 70 mld. EUR ročne (iba v Nemecku ako najväčšom európskom trhu ide o 15 až 16 mld. EUR ročne). Rovnako dôjde k priamej strate tranzitných poplatkov vo výške okolo 800 mil. EUR pre Ukrajinu (ukrajinský prezident považuje túto stratu zjavne za nepodstatnú, ak berie do úvahy obrovské príjmy Ukrajiny zo zahraničia) a najmenej 400 mil. EUR pre Slovensko. Dodávam, že v prípade Slovenska by aj nárast ceny komodity bol výrazne vyšší, než je uvádzaný benchmark nemeckého a holandského trhu. Veľmi pravdepodobne prestane existovať aj reálna možnosť exportovať plyn z Európy na Ukrajinu a Ukrajina sa bude musieť spoliehať výlučne na svoju vlastnú ťažbu.*

*Príjmy Ruskej federácie z pokračovania tranzitu plynu cez Ukrajinu budú predstavovať približne len 2 mld. EUR.*

*Vážený pán predseda,*

*Vážená pani predsedníčka,*

*ak zhrniem fakty, dostávame sa k záveru, ktorý musí byt pre Európsku úniu a jej ciele neakceptovateľný. Jednostranné zastavenie tranzitu cez Ukrajinu smerom na Slovensko oberie európskych občanov, podniky a infraštruktúru o desiatky mld. EUR ročne, Ukrajinu takmer o 800 mil. EUR a možnosť dovozu plynu z Európy a Slovensko ročne o viac ako 400 mil. EUR na tranzitných poplatkoch a výrazne nad 1 mld. EUR na cene komodity. Strata spôsobená Ruskej federácii bude predstavovať len okolo 2 mld. EUR, teda približne len 3% zo všetkých strát spôsobených 27 členským štátom EÚ. Nehovoriac o tom, že takýto malý objem plynu Ruská federácia bez ťažkosti umiestni na iných trhoch, čím sa výška strát pre Ruskú federáciu môže blížiť k nule. Dopady na konkurencieschopnosť EÚ už ani nemienim komentovať.*

*Na záver toho otvoreného listu si dovoľujem vysloviť názor, že tiché akceptovanie jednostranného rozhodnutia ukrajinského prezidenta je absolútne iracionálne a nesprávne a bude viesť k napätiu a recipročným opatreniam. Rovnako vyslovujem presvedčenie, že je v záujme všetkých občanov EÚ, aby európske úsilie podporovať Ukrajinu prebiehalo racionálne a nie formou sebadeštruktívnych a EÚ mimoriadne poškodzujúcich gest. Z tohto dôvodu si Vás rovnako dovoľujem požiadať, aby ste v nielen v mene Slovenskej republiky, ale predovšetkým v mene celej Európskej únie venovali tejto bezprecedentnej situácii náležitú pozornosť a pripísali jej urgentnú dôležitosť.*

*S úctou*

*Robert Fico*

*predseda vlády SR*